VSRS sklep VIII R 27/2015
Datum: 2015-12-08T01:00:00.000+01:00
ecli: ECLI:SI:VSRS:2015:VIII.R.27.2015
sodisce: Vrhovno sodišče
oddelek: Delovno-socialni oddelek
podrocje: CIVILNO PROCESNO PRAVO
institut: predlog za določitev drugega stvarno pristojnega sodišča - delegacija pristojnosti - tehten razlog

## Jedro

Okoliščina, da je pri obravnavi tožnikove pritožbe kot predsednica Komisije za pritožbe iz delovnega razmerja sodelovala direktorica sodišča, ki naj bi odločalo o tožnikovem zahtevku, predstavlja dovolj tehten razlog za določitev drugega stvarno pristojnega sodišča.

## Izrek

Za odločanje v tem sporu se določi Delovno sodišče v Celju.

## Obrazložitev

1. Tožnik je pred Delovnim in socialnim sodiščem v Ljubljani vložil tožbo zaradi odprave (pravilno: razveljavitve) sklepa o premestitvi, razveljavitve ocene delovne uspešnosti in plačila odškodnine zaradi diskriminacije.

2. Predsednica Delovnega in socialnega sodišča v Ljubljani je predlagala, da Vrhovno sodišče določi drugo stvarno pristojno sodišče za odločanje v zadevi, ker je v pritožbenem postopku pri delodajalcu kot predsednica Komisije za pritožbe iz delovnega razmerja v tej zadevi sodelovala A., ki je sicer direktorica Delovnega in socialnega sodišča v Ljubljani.

3. Predlog je utemeljen.

4. Na podlagi 67. člena Zakona o pravdnem postopku (ZPP, Ur. l. RS št. 26/99 in naslednji) lahko Vrhovno sodišče na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi.

5. Okoliščina, da je pri obravnavi tožnikove pritožbe kot predsednica Komisije za pritožbe iz delovnega razmerja sodelovala direktorica sodišča, ki naj bi odločalo o tožnikovem zahtevku, predstavlja po presoji Vrhovnega sodišča dovolj tehten razlog za določitev drugega stvarno pristojnega sodišča. Zato je predlogu ugodilo in kot stvarno pristojno za odločanje v tem sporu določilo Delovno sodišče v Celju.